Indrek Saar

Indrek Saar (sündinud 20. veebruaril 1973 Kuressaares (tollane Kingissepa)) on Eesti näitleja ja poliitik, XIV Riigikogu koosseisu liige.

Ta on olnud ka XI, XII ja XIII Riigikogu koosseisu liige.

9. aprillist 2015 kuni 29. aprillini 2019 oli ta Eesti Vabariigi kultuuriminister (Taavi Rõivase teises ja Jüri Ratase esimeses valitsuses).

Haridus 
Indrek Saar on lõpetanud 1991. aastal Kuressaare 2. Keskkooli ning 1996. aastal Eesti Muusikaakadeemia Kõrgema Lavakunstikooli näitleja erialal (17.lend).

Töö ja tegevus ühingutes 
1996–2005 oli Indrek Saar Rakvere Teatri direktor, 2005–2006 sihtasutuse Rakvere Teatrimaja juhataja. Aastatel 2004–2005 oli ta Teatri NO99 / Vanalinnastuudio nõunik ja 2006–2007 tegevjuht.

Ta on Eesti Teatriliidu liige, Eesti Etendusasutuste Liidu nõukogu esimees, Rahvusooper Estonia nõukogu liige, Eesti Näitlejate Liidu liige, Lavavõitluse Seltsi liige ning Klubi Wesenberg liige.

Poliitiline tegevus 
Indrek Saar oli 2002–2007 Rakvere Linnavolikogu aseesimees.

1998. aastast on ta Sotsiaaldemokraatliku Erakonna liige. 
7. märtsil 2009 valiti ta Sotsiaaldemokraatliku Erakonna aseesimeheks ning 9. juunist 2019 kuni 5. veebruarini 2022 oli ta Sotsiaaldemokraatliku Erakonna esimees.

Tunnustus 
 2001 – Aasta kultuuritöötaja
 2001 – Eesti Kultuurkapitali näitekunsti aastapreemia (koos Üllar Saaremäega; Rakvere Teatri kunstilise taseme tõstmise ja seal hoidmise eest)
 2005 – Ants Lauteri nimeline auhind
 2007 – Hispaania Teeneteordeni komandör
 2008 – Rakvere Kroonimärk
 2019 – Eesti Olümpiakomitee teenetemärk
 2023 – Riigivapi III klassi teenetemärk

Isiklikku 
Indrek Saar on abielus näitleja Ülle Lichtfeldtiga. 

Tema isa Jüri Saar on olnud Saare maavanem, riigikogu liige ja Kihelkonna vallavanem.

Viited

Välislingid 
 Andres Keil, Teatriteatepulga vahetus: Indrek Saar Joonas Tartu, Postimees, 14. juuni 2006

Eesti näitlejad
Eesti kultuuriministrid
Sotsiaaldemokraatliku Erakonna poliitikud
XI Riigikogu liikmed
XII Riigikogu liikmed
XIII Riigikogu liikmed
XIV Riigikogu liikmed
Riigivapi III klassi teenetemärgi kavalerid
Eesti Muusika- ja Teatriakadeemia vilistlased
Sündinud 1973